b'\n_START_ARTICLE_\nKlaip\xc4\x97dos apskrities herbas\n_START_PARAGRAPH_\nKlaip\xc4\x97dos apskrities herbas - vienas i\xc5\xa1 Klaip\xc4\x97dos apskrities heraldikos atribut\xc5\xb3. Herbo raudoname lauke, kurioje sidabrin\xc4\x97 pap\xc4\x97d\xc4\x97 atskirta banguota linija, vaizduojama auksin\xc4\x97 dantyta m\xc5\xabro siena ir u\xc5\xbe jos trys bok\xc5\xa1tai. Didesnis centrinis bok\xc5\xa1tas turi sidabrin\xc4\x99 ark\xc4\x85 ir riteri\xc5\xa1k\xc4\x85 kry\xc5\xbei\xc5\xb3 vir\xc5\xa1uje, o \xc5\xa1oniniai - sidabrines rutulines vir\xc5\xa1\xc5\xabnes. Herbo skyd\xc4\x85 juosia m\xc4\x97lynas bordi\xc5\xabras su 10 dvigub\xc5\xb3 auksini\xc5\xb3 kry\xc5\xbei\xc5\xb3.\n_START_SECTION_\nIstorija\n_START_PARAGRAPH_\nKlaip\xc4\x97dos apskrities i\xc5\xa1tak\xc5\xb3 reikia ie\xc5\xa1koti tolimoje praeityje. Klaip\xc4\x97da Memelburgo vardu pirm\xc4\x85 kart\xc4\x85 istorijos \xc5\xa1altiniuose minima 1252 m. Tada \xc5\xa1i\xc4\x85 vietov\xc4\x99, kurioje gal\xc4\x97jo b\xc5\xabti \xc4\xafsik\xc5\xabr\xc4\x99s \xc5\xbevej\xc5\xb3 kaimelis, u\xc5\xbegrob\xc4\x97 Livonijos ordinas ir kartu su Kur\xc5\xa1o vyskupu pastat\xc4\x97 pirm\xc4\x85j\xc4\x85 medin\xc4\x99 Memelburgo pil\xc4\xaf. Klaip\xc4\x97da d\xc4\x97l patogios geografin\xc4\x97s pad\xc4\x97ties Ordino ekspansijoje \xc4\xaf balt\xc5\xb3 \xc5\xbeemes tur\xc4\x97jo tapti svarbiu strateginiu punktu, komt\xc5\xabrijos ir Kur\xc5\xa1o vyskupyst\xc4\x97s sostine, taip pat Baltijos j\xc5\xabros, uostu, kuris gal\xc4\x97t\xc5\xb3 kontroliuoti Nemuno prekyb\xc4\x85._NEWLINE_Lietuvai Klaip\xc4\x97dos kra\xc5\xa1tas sugr\xc4\xaf\xc5\xbeo tik 1923 m. 1887 m. Johanno Sachssendahlio pie\xc5\xa1inys, kuriame vaizduojamas Klaip\xc4\x97dos vietininko (fogto) antspaudas, tyrin\xc4\x97toj\xc5\xb3 ilg\xc4\x85 laik\xc4\x85 buvo beveik nepasteb\xc4\x97tas. Tai seniausias Klaip\xc4\x97dos antspaudas, tur\xc4\x97j\xc4\x99s atsirasti XIII a. viduryje. Jame vaizduojami trys pilies bok\xc5\xa1tai vir\xc5\xa1 neauk\xc5\xa1tos dantytos sienos - po ja, atrodo vanduo. Centrinis bok\xc5\xa1tas su kry\xc5\xbeiumi. Nors jis priklauso vokie\xc4\x8di\xc5\xb3 kult\xc5\xabrai, kartu su vietos administracija nutarta Klaip\xc4\x97dos apskrities herbui panaudoti seniausio, kaip labiausiai vietos specifik\xc4\x85 atitinkan\xc4\x8dio, antspaudo ikonografij\xc4\x85. (Pana\xc5\xa1iai atne\xc5\xa1tin\xc4\x97s kult\xc5\xabros dalykus traktuoja \xc4\x8dekai, lenkai ir kiti Europos kra\xc5\xa1tai.) Raudona spalva ir auksas paimti i\xc5\xa1 apskrities centro - Klaip\xc4\x97dos miesto herbo, o skydo pap\xc4\x97d\xc4\x97 ir kai kurie kiti smulk\xc5\xabs elementai nuspalvinti sidabru. Banguota linija atskirta sidabrin\xc4\x97 pap\xc4\x97d\xc4\x97 ai\xc5\xa1kiai rodo, kad Klaip\xc4\x97dos apskritis yra prie vandens, tai yra prie Baltijos j\xc5\xabros. Jos status\xc4\x85, pabr\xc4\x97\xc5\xbeia m\xc4\x97lynas bordi\xc5\xabras su 10 dvigub\xc5\xb3 auksini\xc5\xb3 kry\xc5\xbei\xc5\xb3._NEWLINE_Klaip\xc4\x97dos apskrities herb\xc4\x85 Lietuvos Respublikos Prezidentas dekretu Nr. 145 patvirtino 2004 m. liepos 7 d._NEWLINE_Herbo etalono autorius - dailininkas Arvydas Ka\xc5\xbedailis.'